‹‹ብሔራዊ ባንክ ከዚህ በኋላ ከባንኮች መጠባበቂያ ገንዘብ እየሰበሰበ ብቻ ኢኮኖሚውን መቆጣጠር አይችልም›› አቶ ነዋይ ገብረ አብ፣ የቀድሞ የብሔራዊ ባንክ ቦርድ ሰብሳቢ
የኢትዮጵያ ብሔራዊ ባንክ ኢኮኖሚውን ለመቆጣጠር ሲጠቀምበት የነበረው የፖሊሲ መሣሪያ በቂ ስለማይሆን ተጨማሪ የፖሊሲ ዕርምጃዎችን ተግባራዊ ማድረግ እንደሚገባው፣ ለዚህም ባንኮች ከወዲሁ በቂ ዝግጅት ማድረግ እንደሚጠበቅባቸው ተገለጸ፡፡ይህንን የገለጹት በኢኮኖሚያዊ ጉዳዮች የጠቅላይ ሚኒስትሩ አማካሪና የኢትዮጵያ ብሔራዊ ባንክ ቦርድ ሰብሳቢ በመሆን ሲያገለግሉ የቆዩት አቶ ነዋይ ገብረ አብ ናቸው፡፡ አቶ ነዋይ ለአገልግሎታቸው ዕውቅና ለመስጠት ሐሙስ ጥር 4 ቀን 2009 ዓ.ም. ምሽት በሒልተን ሆቴል በተሰናዳ ፕሮግራም ላይ ተገኝተው እንደተናገሩት፣ የአገሪቱን የፋይናንስ ፍላጎት ለማሟላት አሁን ያለው የመጠባበቂያ ገንዘብ አሠራር በቂ አይደለም፡፡‹‹ባለፉት 10 እና 12 ዓመታት በብሔራዊ ባንክ ድጋፍ በቂ የገንዘብ አቅርቦት እንዲኖር ተደርጓል፤›› ያሉት አቶ ነዋይ፣ በዚህ ረገድ ትልቅ ዕድገት ቢኖርም ከዚህ በኋላ ብሔራዊ ባንክ ከባንኮች መጠባበቂያ ገንዘብ እየሰበሰበ ብቻ ኢኮኖሚውን ሊቆጣጠር የማይችል መሆኑን ጠቁመዋል፡፡ ‹‹ብሔራዊ ባንክ እስካሁን ያለው የፖሊሲ መሣሪያ በጣም ውስን በመሆኑና ኢኮኖሚውንም ለመቆጣጠር የንግድ ባንኮች ከሚያስቀምጡት ገንዘብ ውጪ፣ አዳዲስ የፖሊሲ ማስፈጸሚያዎችን ሊተገብር ይችላል፡፡ ይህም የወለድ ምጣኔን ከፍና ዝቅ በማድረግ ሊሆን ይችላል፡፡ ይህ ደግሞ የብሔራዊ ባንክም ሆነ የንግድ ባንኮች ሥራ ትልቅ ሙያ የሚጠይቅ፣ በብዙ ዳታ የሚገፋና የተወሳሰበ ስለሚሆን ባንኮች ከወዲሁ ዝግጅት ሊያደርጉ ይገባል፤›› ብለዋል፡፡ብሔራዊ ባንክ ኢኮኖሚውን ለመቆጣጠር እስካሁን ባንኮች 15 በመቶ አሁን ደግሞ 10 በመቶ እንዲያስቀምጡ በማድረግ ሲሠራበት ከነበረው አሠራር በተጨማሪ፣ የወለድ ምጣኔን ከፍና ዝቅ ማድረግ፣ ተጨማሪ የመቆጣጠሪያ ሥልቶችን ለመተግበር ዝግጅት እየተደረገ መሆኑን የብሔራዊ ባንክ የሥራ ኃላፊዎች ያስረዳሉ፡፡አቶ ነዋይ በቅርቡ ከጠቅላይ ሚኒስትሩ የኢኮኖሚ ልዩ አማካሪነትና ከብሔራዊ ባንክ ቦርድ ሰብሳቢነት በጡረታ መገለላቸውን መዘገባችን ይታወሳል፡፡ ባለፈው ሐሙስ ምሽት በተደረገላቸው የአሸኛኘት ሥነ ሥርዓት ላይ የተለያዩ ባንኮች፣ ኢንሹራንስ ኩባንያዎችና የመንግሥት የሥራ ኃላፊዎች ተገኝተው ነበር፡፡ ብሔራዊ ባንክ ለአቶ ነዋይ ዕውቅናና ማስታወሻ አበርክቶላቸዋል፡፡    